钦定古今图书集成/明伦汇编/交谊典/第065卷 > 《为张周封上杨相公启》李商隐
## 钦定古今图书集成/明伦汇编/交谊典/第065卷 > 《为张周封上杨相公启》李商隐

某启：某闻不祥之金，大冶所恶；自衒之士，明时不容。
斯实格言，足为垂训。然或顾逢伯乐，但服盐车；听属
钟期，不调绿绮。皋壤摇落，老大悲伤。同刘胜之寒蝉，
效子綦之枯木。则亦迹归弃世，行阙扬名。某价乏琳
琅，誉轻乡曲。粗沾科第，薄涉艺文。锥不颖于囊中，水
竟深于山上。淹留莲幕，栖托戎麾。插羽佩鞬，从相公
于关右；束书载笔，随校尉于河源。自北徂南，已秋复
夏。心惊于急弦劲矢，目断于高足要津。而又永念敝
庐，空馀乔木。山中桂树，远愧于幽人；日暮柴车，莫追
于傲吏。捋须理鬓，霜雪呈姿；吊影飏音，烟霞绝想。徒
以相公远敦世故，容在恩门，存赵氏之孤，受梁王之
礼。竽将滥吹，石有参琼，咳唾随风，眄睐成饰。追惟畴
曩，曾是逢迎。蜀郡登文翁之堂，上国醉曹参之酒，吹
嘘尽力，抚爱形颜。虽以捧承，莫能衔戴，况许之高选，
光彼官情。以曲台之任用犹轻，宪署之发挥方盛。仍
期官牒，不越岁时。今则节迈白藏，候临元律，燕虽恋
主，马亦嘶风。郭伋还州，尚不欺于童子；文侯校猎，宁
爽约于虞人。苟四时之信是孚，亦一诺之恩斯及。况
自元和以后，公侯冢嫡，卿士子孙，与之同时，历然可
数。莫不翔逾鸟道，泳出龙津。或并命南台，或迭居青
琐。金朱照耀，轩盖追随。某虽沗伊人，亦惟华胄。比王
谢之子弟，诚有重轻在。吕之交朋，夙常连接。而独

蹇步，誓奉光尘。傥或厕错薪之斯翘，咏归荑于自牧。
少窥上路，试睨重霄。击水三千，暂随鹏运；澄流十二，
免使鱼劳。犹能赞叙燮调，讴歌镕范。庶无雅拜，以累
于君公；不使繁声，见忧于仲子。心怀右席，梦结边城。
寓尺牍而畏达空函，写丹诚而惭非健笔。仰望恩顾，
下情无任攀恋感激惶惧之至。